Tom Behnke (KF), 2006-02-03:
Jeg vil ikke kritisere SF for at have fremsat beslutningsforslaget.
Jeg synes, det er i orden, at SF fremsætter beslutningsforslag i Folketinget, og jeg synes, det er i orden, SF synes, at vi skal have nogle debatter om nogle forskellige ting.
Beslutningsforslaget her har så også den meget, meget positive ting i sig, at SF har taget sig tid til side op og side ned at referere og citere alt, hvad regeringen har gjort af gode ting, og alt, hvad regeringen har tænkt sig at gøre af gode ting.
Det er jo egentlig rart som ordfører for et regeringsparti, at man sådan dårlig nok behøver at kigge i sit eget partiprogram.
Man kan nøjes med at læse i SF’s beslutningsforslag: Hvor er det nu, regeringen er henne i øjeblikket?
Hvad er det, vi vil gøre?
Det er jo én lang ros til regeringen fra SF’s side, og den synes jeg egentlig regeringen bør tage imod og sige: Tak, det var da fint, at vi her fik oplistet alt det gode, som regeringen gør.
Derfor vil jeg heller ikke kritisere SF for at have fremsat det her beslutningsforslag, om end jeg er enig med socialministeren i, at beslutningsforslaget for så vidt er overflødigt, ikke indholdet, men det at fremsætte et beslutningsforslag om, at der skal laves en handlingsplan for hjemløse, for det er ikke nødvendigt: Den findes allerede.
Det er lidt ligesom at fremsætte et beslutningsforslag om, at nu skal vi opfinde den dybe tallerken.
Den er opfundet, så det behøver man ikke at fremsætte beslutningsforslag om, selv om beslutningsforslaget kan være rigtigt og vi alle sammen kan være enige om, at det er hensigtsmæssigt, at vi har dybe tallerkner.
På samme måde er det hensigtsmæssigt, at vi gør noget for de hjemløse – det er meget hensigtsmæssigt, at vi gør noget.
Fra konservativ side har vi også den holdning og den politik, at vi er meget opmærksomme på de socialt udsatte i vores samfund, herunder de hjemløse, og vi har den holdning, at der skal gøres noget for at hjælpe de hjemløse dels til at få en bolig, dels til at få et bedre liv.
Så det er vores politik.
Vi kan med tilfredshed konstatere, at regeringen har taget utallige initiativer, bl.a. for at undgå social udstødelse og for at forbedre vilkårene for hjemløse og skaffe boliger.
I 2002 lavede man så den her handlingsplan, som jeg har nævnt, altså en egentlig handlingsplan, der hed »Det fælles ansvar«, og det er den første regering nogen sinde, der har lavet en egentlig handlingsplan for at gå ind massivt her og hjælpe socialt udsatte.
Der er tale om flere og billigere boliger, opførelsen af støttet boligbyggeri er blevet fordoblet, der er flere botilbud, vi har indført »Skæve huse til skæve eksistenser«.
Jeg kan huske, at jeg selv for år tilbage var inde på, at efterhånden som de her flygtningelandsbyer, vi oprettede engang, blev affolket, og vi fik de her flygtninge ud i samfundet, så stod de her, skal vi kalde det skurbyer eller containerbyer, eller hvad man kalder det, hvor flygtninge var i en kort periode.
Hvorfor ikke gå ind og bruge dem aktivt f.eks. i forbindelse med hjemløse i en erkendelse af, at nogle hjemløse måske mest er hjemløse, fordi de ikke formår at bo 3. sal th.
Den form for liv er ikke dem.
Sådan har de ikke lyst til at leve, sådan vil de ikke leve, de har behov for noget andet.
Hvorfor kunne man ikke lave sådan et område, hvor de kunne bo sammen med ligesindede, hvor de kunne have deres hunde og rotter, som hr. Arac sagde, løbende frit omkring, hvor de kan have bål på gårdspladsen, hvor de kan hygge sig på den måde, som de har lyst til at hygge sig?
Det skal selvfølgelig være med en kommunal medarbejder, der holder lidt hånd i hanke med, at det ikke kører fuldstændig af sporet.
Det er nogle tanker om at acceptere, at hjemløse er en meget, meget bred gruppe defineret ved, at der er mange forskellige årsager til, at de er hjemløse.
Vi har også fra regeringens side indført og gennemført behandlingsgaranti for stofmisbrugere og behandlingsgaranti for alkoholmisbrugere; vi har oprettet flere væresteder; der er lavet udslusningsboliger; vi har under punktet før det her punkt på dagsordenen i dag udvidet støtteog kontaktpersonordningen; vi er med kommunalreformen gået ind og har sagt, at det er kommunen, der har det entydige ansvar for, at man som hjemløs ikke falder mellem to stole.
Det er kommunen og kun kommunen, der har ansvaret for at finde en løsning.
Vi har lavet regler om gældslempelse.
Der er lavet regler om social aktivering, så vi målrettet prøver at sørge for, at folk kommer ind på arbejdsmarkedet, hvilket jo også ofte kan være en forudsætning for, at man får en fast bolig og kan fastholde den bolig, man har fået.
Endelig kunne jeg jo med tilfredshed konstatere, at socialministeren her tilkendegav, at man allerede er i gang med at undersøge og afdække, hvad det er, der bevirker, at nogle bliver hjemløse, og hvor de bliver af, når de bliver hjemløse.
Det er jo ret væsentligt for at kunne komme videre.
Så der er en hel lang række af initiativer, der er sat i gang.
Noget af det er gennemført, noget af det skal gennemføres, noget af det skal vi lige nå at se hvordan virker, inden vi tager de næste skridt.
Men fra konservativ side vil jeg gerne tilkendegive, at vi ikke er færdige.
Det er ikke sådan, at vi nu lukker bogen i og siger: Slut, nu diskuterer vi ikke det her længere.
Tværtimod er vi meget opmærksomme på området, og vi vil blive ved med at holde øje med området.